คริส โปตระนันทน์

คริส โปตระนันทน์ (เกิด 7 เมษายน พ.ศ. 2531) เป็นทนายความ นักธุรกิจ นักวิชาการ เป็นหนึ่งในผู้ร่วมจัดตั้งรวมทั้งหมด 26 คน ยื่นขอจดทะเบียนตั้งพรรคการเมืองต่อคณะกรรมการการเลือกตั้งในนาม “พรรคอนาคตใหม่“

ประวัติ

คริสเป็นบุตรชายของมีพาศน์ โปตระนันทน์กับ วีณา วราโชติเศรษฐ์ คริสเป็นหลานปู่ของพระยาสุนทรลิขิต(ประจำกระทรวงธรรมการ, นักเรียนทุนรัฐบาลสมัยรัชกาลที่ 5 จบจากวิทยาลัยแห่งเมืองบาดท์ (Bath) สหราชอาณาจักร) และคุณหญิงระเบียบ และหลานตาของนายสุรัช วราโชติเศรษฐ์ ซึ่งจบการศึกษาจากประเทศจีนและนางสุนีย์ คริสจบการศึกษาชั้นประถมศึกษาจากโรงเรียนอุดมวิทยา อ.บ้านโป่ง จ.ราชบุรี ชั้นมัธยมศึกษาจากโรงเรียนสาธิตมหาวิทยาลัยรามคำแหง และชั้นปริญญาตรีที่คณะนิติศาสตร์ จุฬาลงกรณ์มหาวิทยาลัย (เกียรตินิยม) สาขากฎหมายมหาชน ขณะศึกษาคริสได้รับเลือกตั้งเป็นประธานองค์กรนักศึกษากฎหมายแห่งเอเชีย (Asian Law Students' Association) และรองหัวหน้านิสิตคณะนิติศาสตร์ฯ โดยรับหน้าที่ทำพาเหรดล้อการเมืองในของฝั่งจุฬา คริสและเพื่อนนิสิตต้องเผชิญกับการเซ็นเซอร์ของผู้บริหารในจุฬาฯ เนื่องจากต้องการวิพากษ์ทหารที่คุมการเมืองไทย  
คริสสอบผ่านเนติบัณฑิตไทยในรุ่นที่ 63 หลังจากนั้นได้เดินทางไปศึกษาเศรษฐศาสตร์จนได้ปริญญา Graduate Diploma of Economics เกียรตินิยม (Merit)  จากมหาวิทยาลัยนอตทิงแฮม (University of Nottingham) จากนั้นได้รับทุนฟุลไบรท์ (Fulbright)ไปทำปริญญา LL.M. ด้าน Antitrust Law and Economics จากมหาวิทยาลัยแคลิฟอร์เนีย เบิร์กลีย์ สหรัฐอเมริกา 
คริสเคยเป็นผู้ช่วยวิจัยที่สถาบันพระปกเกล้า และเคยเป็นอาจารย์ผู้บรรยายพิเศษในหลักสูตรนิติศาสตร์มหาบัณฑิต วิชากฎหมายป้องกันการผูกขาดที่คณะนิติศาสตร์ มหาวิทยาลัยรามคำแหง

งานเขียน

คริสเขียนบทความเชิงวิพากษ์ในหนังสือพิมพ์หลายฉบับ ส่วนใหญ่เกี่ยวกับ กฎหมาย, การเมือง, ประชาธิปไตย, เศรษฐกิจ ในหลาย ๆ ประเด็น เช่น เชื่อในการแข่งขันเสรีและเศรษฐกิจแบบตลาดที่รัฐไม่เข้าไปแทรกแซง และเป็นหนึ่งในผู้ต่อต้านกฎหมายนิรโทษกรรมสุดซอยโดยใช้การวิเคราะห์โดยใช้ทฤษฎีเกม  ในส่วนของวิกฤตการเมืองที่เกิดขึ้นในประเทศไทยตั้งแต่ปี 2548 นั้น คริสตั้งข้อสังเกตว่า สาเหตุเกิดจากการที่รัฐไทยใช้ระบบรัฐรวมศูนย์อำนาจ เชื่อว่าการกระจายอำนาจจะเป็นทางออกของปัญหาการเมืองในปัจจุบัน  
นอกจากนี้เขาเสนอว่า สิทธิประโยชน์ในการยกเว้นภาษีรายได้นิติบุคลของคณะกรรมการส่งเสริมการลงทุนต้องถูกยกเลิกเนื่องจากก่อให้เกิดการแข่งขันที่ไม่เป็นธรรมระหว่างผู้ประกอบการ งานเขียนในปัจจุบันในเพจ Facebook ส่วนตัวยังคงเป็นแนววิพากษ์สังคม

พรรคอนาคตใหม่

ในการประชุมใหญ่จัดตั้งพรรคอนาคตใหม่ ธนาธร จึงรุ่งเรืองกิจ หัวหน้าพรรคอนาคตใหม่ได้แนะนำคริสต่อผู้เข้าร่วมประชุมว่าคริสจะเป็นคนที่ทำนโยบายด้านเศรษฐกิจของพรรค
ในการเลือกตั้ง ในปี 2562 คริสเป็นผู้สมัครรับเลือกตั้งสมาชิกสภาผู้แทนราษฎรของกรุงเทพมหานคร เบอร์ 8 ในเขต 6 ซึ่งประกอบไปด้วย เขตราชเทวี เขตพญาไท เขตจตุจักร (เฉพาะแขวงจตุจักรและจอมพล) การลงเลือกตั้งครั้งนี้ของคริสได้รับการพูดถึงในโซเชียลอย่างมากว่า เป็นการทำงานการเมืองแบบใหม่ที่เน้นเข้าถึงประชาชนทั้งในพื้นที่และออนไลน์ โดยเขามีเอกลักษณ์ในการทำไลฟ์หาเสียงตามแคมเปญของเค้าในโซเชียลมีเดีย ล่าสุดเขาได้ทำแคมเปญหาเสียง "888 : หาเสียงผ่าเมือง" โดยคริส เบอร์ 8 ชวนดร.สุรเชษฐ์ ประวีณวงศ์วุฒิ สมาชิกสภาผู้แทนราษฎรแบบบัญชีรายชื่ออันดับที่ 8 ผู้เชี่ยวชาญด้านการคมนาคม โดยนายธนาธร จึงรุ่งเรืองกิจเป็นคนเดินมาส่งทั้งสองขึ้นรถเมล์สาย 8 ที่มีชื่อเสียงแย่มากระดับตำนานของกทม. ด้วยตนเอง เพื่อพูดคุยและแก้ไขเรื่องการขนส่งมวลชนและการจราจรในกทม.

งานกรรมาธิการทางด่วน

คริสได้รับการแต่งตั้งจากสภาผู้แทนราษฎรให้ดำรงตำแหน่งกรรมาธิการประจำคณะกรรมาธิการวิสามัญการพิจารณาขยายสัญญาสัมปทานทางด่วนและรถไฟฟ้า (บีทีเอส) โดยในการประชุมนัดแรกที่ประชุมกรรมาธิการได้เลือกคริสเป็นโฆษกประจำคณะกรรมาธิการ

คริสเป็นกรรมาธิการเสียงข้างน้อยในกรณีของการต่อสัมปทานทางด่วน โดยคริสตั้งข้อสังเกตต่อสภาผู้แทนราษฎรไว้สองข้อ ดังนี้
1. หนี้ที่บริษัททางด่วนและรถไฟฟ้ากรุงเทพ จำกัด (มหาชน) เรียกมูลค่า 137,000 ล้านบาทนั้นยังมีข้อต่อสู้อยู่ และไม่สามารถใช้การเจรจาต่อรองมาใช้เพื่อระงับข้อพิพาทในสัญญาระหว่างรัฐกับเอกชนได้ 
2.  ข้อเสนอการแลกการระงับหนี้จำนวนดังกล่าวเพื่อแลกกับการต่อสัมทานให้บริษัท ทางด่วนและรถไฟฟ้ากรุงเทพ จำกัด (มหาชน) เป็นการคุยกับเอกชนเพียงรายเดียว ไม่ได้มีการเปิดให้บริษัทอื่นเข้าแข่งขันเพื่อเสนอผลประโยชน์ที่ดีที่สุดให้กับรัฐ
นอกจากนี้คริสในฐานะโฆษกของกรรมาธิการยังได้ทำหน้าที่รับเรื่องร้องเรียนของประชาชนในเขตพญาไท กรณีที่ถูกชายกลุ่มหนึ่งซึ่งอ้างตัวว่าเป็นเจ้าหน้าการทางพิเศษแห่งประเทศไทยเข้ามาเก็บค่าเช่าย้อนหลัง โดยคริสให้ความเห็นว่า "ค่าเสียหาย ไม่น่าจะเข้าข่ายค่าเช่า เนื่องจากไม่มีชาวบ้านรายใดที่มีสัญญาเช่ากับ กทพ. เพราะฉะนั้น ถึงแม้ชาวบ้านจะจ่ายค่าเสียหายไป ก็ไม่ได้ทำให้ชาวบ้านมีสิทธิอยู่ในพื้นที่ดังกล่าว นอกจากนี้ก็ต้องมาพูดคุยให้ชัดเจนว่า ค่าเสียหายเหล่านี้คิดมาจากฐานใด กทพ.เสียหายอย่างไรจากการที่ชาวบ้านใช้พื้นที่ดังกล่าว แล้วชาวบ้านได้รับผลกระทบจากทางด่วนอย่างไร"

ความเห็นต่อประเด็นต่างๆในสังคม

คริสเป็นที่รู้จักจากกรณีดราม่า "ปวิน-BNK-อนาคตใหม่" โดยคริสเป็นคนที่ประกาศว่า ปวิน ชัชวาลพงศ์พันธ์ นักวิชาการเสื้อแดงที่ลี้ภัยอยู่ที่ประเทศญี่ปุ่น ไม่มีส่วนเกี่ยวข้องใดๆกับอนาคตใหม่ ในกรณีที่ปวินวิพากษ์เฌอปรางค์จากวงBNK48 อย่างแรงว่า "ผงซักฟอก-อีตอแหล" "เป็นกระ*ก็เหนื่อย" รวมถึงด่าแฟนเพลงของBNK (โอตะ) ว่า "เป็นฐานเสียงไร้คุณภาพ" ในกรณีนี้คริสวิพากษ์คำพูดของปวินกลับว่า "ขาดวุฒิภาวะ"  “เหยียดมนุษย์” และบอกว่าคำพูดของปวินในกรณีนี้มีมีทัศนะคล้ายกับตอนที่กลุ่มเสื้อเหลืองด่าเสื้อในทำนองเดียวกัน และอาจเข้าข่ายคำพูดที่ก่อให้เกิดความเกลียดชัง
หลังจากเลือกตั้งคริสได้สร้างความฮือฮาในกระแสโซเชี่ยลอีกครั้งในการให้ความเห็นต่อเหตุการณ์ไฟไหม้ห้างเซ็นทรัลเวิร์ลด์โดยคริสให้ความเห็นผ่านทางทวิตเตอร์จี้ให้ประยุทธ์ จันทร์โอชา หัวหน้าคสช.รับผิดชอบแทนผู้ว่ากทม. โดยคริสให้เหตุผลว่า เนื่องจากเมื่อ อัศวิน ขวัญเมือง ผู้ว่ากทม.มาจากการแต่งตั้งตามาตรา 44 ของประยุทธ์ ไม่ได้มาจากวิธีปกติคือการเลือกตั้ง และเมื่อผู้ว่าคนดังกล่าวบกพร่องต่อหน้าที่ในการกวดขันมาตรการรักษาความปลอดภัยของห้างสรรพสินค้าที่เป็นอาคารสาธารณะ ประยุทธ์จึงต้องรับผิดชอบต่อสังคม